Den konservative politiker, Heidi Milo, er kommet i modvind, efter hun kaldte FCK's anfører, Mathias Zanka Jørgensen, for 'en abe'. Selv kan hun ikke se problemet

Mathias 'Zanka' Jørgensen er ikke kun et yndlingsoffer på Vestegnen. Også i Horsens har FCK-anføreren fjender.

En af dem er den konservative politiker, Heidi Milo, der er så irriteret på fodboldspilleren, at hun på Facebook kalder ham for en 'abe'. Og det ser hun ingen problemer i at gøre.

Fansiden 'FCK - Byens Stolthed' har knap 15.000 følgere på Facebook.

Mandag formiddag blev denne artikel delt på Facebooksiden 'FCK - Byens Stolthed'. I artiklen fortæller københavnernes kaptajn, at han ærgrer sig over, at Brøndby IF-fans har tænkt sig at boykotte søndagens derby.

Men de udtalelser er næstformand i Horsens vælgerforening, Heidi Milo, langt fra tilfreds med.

'Hvem kan tage den abe seriøst *abe-emoji"', skriver hun i et opslag under artiklen.

Og kommentaren er langt fra gået uset forbi.

'Flot menneskesyn - er ikke tryg ved dig som pædagog og politiker', skriver en bruger, men en anden af de mange kommentarer lyder:

'Puha Heidi. Mon ikke du bør tænke dig om en ekstra gang, før du ytrer dig? Racisme har, som bekendt, ingen plads i fodbold!'

Se også: ’Zanka’ til Brøndbys fans: Ærgerligt, at I ikke kommer...

Ifølge Heidi Milo er kritikken dog helt forfejlet.

- Jeg sidder bare og tænker; 'hold da op, hvor er folk nærtagende'. Det er intern fodboldsnak, og jeg kan stå inde for alt, hvad jeg har skrevet. Jeg ikke fordrage Zanka, fortæller hun til Ekstra Bladet.

Kender du Zanka personligt?

- Nej, men han er en arrogant mand, der kommer med nogle ukonstruktive udtalelser. Hvem gider høre på ham?

Mener du, det er konstruktivt at kalde ham en abe?

- Næ, men så kan han få tilbage af samme skuffe. Nu kommer jeg bare ned på hans niveau.

Har han kaldt dig en abe?

- Det her er en af de pæne udtalelser. Normalt bliver der skrevet noget, der er meget værre, og 'abe' har intet med racisme at gøre. Hvorfor skulle jeg ikke kunne skrive sådan noget her, bare fordi jeg er politiker? Jeg er jo også en privatperson med holdninger.

Du har tidligere været kandidat til Horsens Byråd for De Konservative. Hvorfor har du trukket dit kandidatur?

- Jeg er ikke klar til den mudderkastning, der er i politik. Men jeg er stadig meget aktiv i partiet og næstformand i vælgerkredsen, fortæller Heidi Milo.